Windmakerigheid raak groot verleentheid vir Bok | Dublin, Ireland
Die Engelse klub Wasps se linkervleuel, Willie le Roux, het die bal verloor toe hy in die 24ste minuut van die wedstryd teen Leinster met groot vertoon oor die doellyn geduik het.
Die Ierse provinsie was op daardie tydstip slegs met 8-3 voor, en Le Roux word daarvoor verkwalik dat hy Wasps se enigste kans om 'n greep op die wedstryd te kry, verbrou het.
Leinster het uiteindelik met 32-17 gewen, en Wasps se rugbydirekteur, Dai Young, sê onomwonde op Europese Beroepsklubrugby (EPCR) se webwerf 'n mens verwag van 'n speler van Le Roux se gehalte om [in só 'n geval] punte aan te teken.
♦ Vir twee ander Suid-Afrikaners het die reeks egter groot vreugde opgelewer.
Die Ierse provinsie Munster, wat deur die Springbok Rassie Erasmus afgerig word, het die Franse klub Toulouse op Thomond Park, Limerick, met 41-16 oorrompel om van 'n tuishalfeindstryd seker te maak.
Die gewese Blou Bul CJ Stander het een van die wenspan se drieë gedruk nadat hy van 'n losskrum vyf meter van die doellyn weggeskil het.
Stander, wat Woensdag 27 word en Ierland sedert verlede jaar in 15 toetse verteenwoordig het, word as 'n gewisse keuse vir die Britse en Ierse Leeus se toer later vanjaar na Nieu-Seeland beskou.
Die Samoaanse toetsspeler, Paul Perez, wat Curriebekerrugby vir die Natal Sharks en die OP Kings gespeel het, het Toulouse se enigste drie gedruk.
♦ In die Europese Pro12-liga het die gewese Lions- en Cheetahs-speler Derick Minnie 'n drie vir die Italiaanse klub Zebre gedruk in die agteros se verrassende sege van 25-22 oor die verdedigende kampioen, die Ierse provinsie Connacht.
Minnie se vreugde is egter gedemp toe hy later in die wedstryd in Parma met 'n geel kaart van die veld gestuur is.